Peter Skaarup (DF), 2012-04-25:
Nej, det er der måske ikke nogen der er i tvivl om i regeringen, men jeg tror, at der er nogen, der er i tvivl om det ude blandt borgerne.
Jeg tror, at borgerne er i tvivl om, om regeringen virkelig arbejder for, at de traktater, vi har nu, og det samarbejde, der ligger nu, er de vedtægter, der er, og så skal man ikke gå videre, eller om regeringen ønsker noget andet og mere med EU.
Vi ved jo godt fra mange diskussioner, at forskellige danske regeringer sjældent har sagt nej til noget, der er kommet fra EU, når det gælder traktater.
Tværtimod ender de her diskussioner ofte med, at der skal laves en forfatning eller en traktat eller en pagt, som betyder, at man stille og roligt skærer skiver af pølsen, eller hvad man kan sige, til fordel for Bruxelles, altså skærer af dansk selvstændighed og lægger magten over til Bruxelles.
Sådan har det været igennem årene, og sådan vil det formentlig være fremover, hvis Danmark ikke er på det hold, der bremser op.
Det er derfor, jeg gerne vil spørge statsministeren igen, for jeg synes ikke, at statsministeren svarede på det: Hvis der nu kommer en invitation fra en anden klub, som vil noget helt andet end den tyske udenrigsminister, altså vil i retning af mere selvstændighed for landene, vil i retning af, at det måske ikke er svaret på nutidens udfordringer, at vi fjerner selvstændighed fra de nationale parlamenter, altså en klub f.eks. bestående af England og Irland, kommer til Danmark og siger, at nu er det den vej, vi skal gå, møder vi så også op her under det danske formandskab og siger: Ja, vi vil gerne diskutere det?
Som jeg nævnte tidligere, er det jo sådan, at regeringen siger – og det er nok også rigtigt – at regeringen har meget travlt, fordi Danmark er formand for EU i øjeblikket og skal udnytte vores muligheder, det siger sig selv.
I den forbindelse synes jeg bare, at det virker dybt underligt, at Danmark prioriterer et initiativ, som vækker uro hos en del af de andre EU-lande.
Altså, statsministeren siger, at det er den tyske udenrigsminister, Guido Westerwelle, der personligt har taget et initiativ, men hvis det kommer til fakta, er det jo sådan, at det tyske udenrigsministerium på sin hjemmeside har en meget omfattende plan om, hvordan de vil køre det her arbejde frem, og har meget store ambitioner – det ved vi traditionelt er sådan fra tysk side, og fra fransk side, i øvrigt – på vegne af de europæiske lande i retning af, at vi skal blive stadig mere integrerede, og at nationalstaterne ikke skal have så meget at have sagt, og at de nationale parlamenter ikke skal have så meget at have sagt som hidtil.
Det giver sig bl.a. udslag i, at finansministeren, Wolfgang Schäuble fra CDU, netop siger: Det her var første runde i hele diskussionen om europagten og den yderligere integration i EU, der ligger omkring den.
Nu er vi i gang med anden runde, og det er altså de ambitioner, Tyskland har på vores alle sammens vegne og vil bruge sådan nogle møder til, møder, som Danmark så beredvilligt stiller op til.
Vores udenrigsminister har tænkt sig at møde op, først her i april måned og senere i maj måned, når der skal være møde i den her gruppe, stadig væk under det danske formandskab.
Som sagt kan det godt være, at det er regeringens politik at drive tingene i den retning, men jeg savner et svar fra statsministeren på, hvad vi så lige skal sige til lande, der af gode grunde er utilfredse med, at Danmark er valgt ud som et land, der altså nu arbejder for mere union, anderledes kan man jo ikke forstå det, hvorimod England, Sverige og Irland, som vi normalt samarbejder tæt med, ikke er med og er sure.